รัฐบาลไทย-ข่าวทำเนียบรัฐบาล-ปี 65 ลุ้นสภาเร่งผ่านกฎหมายใหม่ กยศ. ช่วยลูกหนี้และผู้ค้ำฯ ย้อนหลัง รัฐบาลโชว์ผลงานแก้หนี้ เปิดช่องผู้กู้ชำระหนี้ตามศักยภาพ ลดหนี้เสีย
วันพฤหัสบดีที่ 30 ธันวาคม 2564
ปี 65 ลุ้นสภาเร่งผ่านกฎหมายใหม่ กยศ. ช่วยลูกหนี้และผู้ค้ําฯ ย้อนหลัง รัฐบาลโชว์ผลงานแก้หนี้ เปิดช่องผู้กู้ชําระหนี้ตามศักยภาพ ลดหนี้เสีย
รองโฆษกรัฐบาลแจงแนวทางและความคืบหน้าการแก้หนี้ กยศ. เพิ่มความยืดหยุ่นในการชําระหนี้ให้เป็นไปตามศักยภาพผู้กู้ จัดของขวัญปีใหม่ ลดดอกเบี้ยและเบี้ยปรับ เสนอร่างแก้ไข พ.ร.บ.กยศ. เข้าสภา 5 ม.ค. คลายทุกข์ลูกหนี้และผู้ค้ําฯ หลายล้านคน
วันที่ 30 ธ.ค. 64 นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ติดตามการแก้ปัญหาหนี้กองทุนเงินกู้ยืมเงินเพื่อการศึกษา (กยศ.) ซึ่งรัฐบาลถือเป็นวาระเร่งด่วน ข้อมูล ณ สิ้นปี 2563 เงินกู้ กยศ. มีหนี้เสีย (NPL) สูงถึง 63% สูงที่สุดในช่วง 25 ปี ปัจจัยที่ทําให้ผู้กู้ไม่สามารถชําระหนี้ได้เป็นจํานวนมาก มาจากรูปแบบการชําระเงินคืนไม่สอดคล้องกับความสามารถในการชําระหนี้คืน ซึ่งบางช่วงเศรษฐกิจเกิดการเปลี่ยนแปลงอย่างรวดเร็ว ดังนั้น กยศ. จึงได้ทําการปรับรูปแบบการชําระหนี้ เพื่อลดโอกาสการผิดนัดชําระหนี้และกลายเป็นหนี้เสีย เพิ่มแผนการรับชําระหนี้ให้หลากหลาย ทําให้ผู้กู้สามารถเลือกแผนการชําระคืนให้เหมาะสมกับศักยภาพของตนเอง และยังได้เปิดให้ผู้กู้ยืมที่อยู่ระหว่างผ่อนชําระหนี้ที่ยังไม่ถูกฟ้องคดี จํานวนกว่า 1.7 ล้านคน ให้เข้ามาแจ้งความประสงค์ขอปรับโครงสร้างหนี้ได้แล้วแบบสมัครใจ ผ่านแอปพลิเคชัน กยศ. Connect หรือผ่านเว็บไซต์ https://wsa.dsl.studentloan.or.thเพื่อช่วยบรรเทาความเดือดร้อนให้ผู้กู้ยืมช่วงการแพร่ระบาดของโควิด-19
รูปแบบการชําระหนี้ใหม่ที่จัดให้แก่ผู้กู้ อาทิ 1) การชําระหนี้คืนจากรายปีเป็นรายเดือน และขยายระยะเวลาการผ่อนเป็น 25 ปี จากเดิม 15 ปี 2) ปรับลําดับการตัดชําระหนี้ โดยจะตัดเงินต้นก่อน แล้วจึงนํามาตัดดอกเบี้ย ทําให้ยอดหนี้ลดลง 3) ลดอัตราดอกเบี้ยผิดนัดชําระหนี้จากร้อยละ 18 ต่อปี เหลือร้อยละ 2 ต่อปี 4) ยกเลิกผู้ค้ําประกัน นับตั้งแต่ปีการศึกษา 2564 เป็นต้นไป 5) ปรับโครงสร้างหนี้ให้กับผู้ที่มีปัญหาชําระหนี้ไม่ได้ อนึ่ง ในช่วงเทศกาลปีใหม่นี้ กยศ. มอบของขวัญแก่ลูกหนี้ ด้วยการขยายเวลา 5 มาตรการ ออกไปถึง 30 มิ.ย. 65 จากเดิมสิ้นสุด 31 ธ.ค. นี้ ประกอบด้วย 1) ลดดอกเบี้ยเงินกู้ยืมจากเดิม 1% เป็น 0.01% ต่อปี สําหรับผู้กู้ยืมเงินที่ไม่เคยผิดนัดชําระหนี้ 2) ลดเงินต้น 5% กรณีชําระหนี้ปิดบัญชีสําหรับผู้กู้ยืมเงินที่ไม่เคยผิดนัดชําระหนี้ 3) ลดเบี้ยปรับ 100% กรณีชําระหนี้ปิดบัญชีสําหรับผู้กู้ยืมเงินที่ยังไม่ถูกดําเนินคดี 4) ลดเบี้ยปรับ 80% สําหรับผู้กู้ยืมเงินที่ยังไม่ถูกดําเนินคดีที่ชําระหนี้ค้างทั้งหมดให้มีสถานะปกติ 5) ลดอัตราการคิดเบี้ยปรับเหลือ 0.5% ต่อปี สําหรับผู้กู้ยืมเงินที่ยังไม่ถูกดําเนินคดีและไม่สามารถชําระหนี้ได้ตามกําหนด
นางสาวรัชดา กล่าวด้วยว่า รัฐบาลยังได้เห็นชอบการแก้ไข พ.ร.บ.กองทุนเงินให้กู้ยืมเพื่อการศึกษาพ.ศ. 2560 เมื่อ 21 ธ.ค. ที่ผ่านมา ซึ่งสาระของการแก้ไข เป็นการขยายโอกาสในการเข้าถึงเงินกู้ยืมเพื่อการศึกษาแก่นักเรียน/นักศึกษาที่ขาดแคลนทุนทรัพย์ มีกลไกให้ผู้กู้สามารถชําระเงินคืนกองทุนได้มากขึ้น อาทิ เลือกชําระเงินกู้ยืมคืนทั้งจํานวนหรือผ่อนชําระ ผู้กู้สามารถกู้ยืมได้โดยไม่ต้องมีผู้ค้ําประกัน (มีผู้ค้ําประกันเฉพาะกรณีที่จําเป็น) จัดลําดับการตัดชําระเงิน โดยเรียงจาก เงินต้น ดอกเบี้ย และเงินเพิ่ม ปรับรูปแบบการผ่อนชําระที่ยืดหยุ่นอาจเป็นรายเดือน รายไตรมาส รายปี เป็นต้น คาดว่าร่าง พ.ร.บ.นี้ จะเข้าสู่การพิจารณาของสภาผู้แทนราษฎร วาระแรก ในวันที่ 5 ม.ค. 2565 เมื่อมีผลบังคับใช้ กยศ. จะสามารถปรับโครงสร้างหนี้หรือเปลี่ยนแปลงหนี้ใหม่ให้แก่ลูกหนี้ที่ถูกคําพิพากษาได้ เช่น การชะลอการฟ้องร้องและบังคับคดี หรือการชะลอการขายทอดตลาดสําหรับลูกหนี้ที่ติดคดีใกล้ขาดอายุความ
“หนี้ กยศ. เป็นปัญหาที่เรื้อรังมานานและประกอบด้วยหลายมิติ นายกรัฐมนตรีได้สั่งการให้หน่วยงานที่เกี่ยวข้องเร่งเข้าช่วยเหลือโดยเร่งด่วน ซึ่งที่ผ่านมา กยศ. ได้ดําเนินการปรับปรุงรูปแบบการชําระหนี้ การลดอัตราดอกเบี้ยผิดนัด การปรับปรุงลําดับการตัดชําระหนี้ ถือเป็นแนวทางที่ช่วยเหลือให้ลูกหนี้เข้าถึงโอกาสการปรับโครงสร้างหนี้ได้มากขึ้น ลดการเกิดหนี้เสีย ขณะที่ร่างแก้ไข พ.ร.บ.ฯ ฉบับนี้ จะช่วยเหลือลูกหนี้และผู้ค้ําประกันที่มีปัญหาชําระหนี้ รวมจํานวนแล้วหลายล้านคน ให้ไม่ต้องถูกฟ้องร้อง” รองโฆษกฯ กล่าว